Papersnake/gushiwen huggingface dataset:
别羊城
钱澄之（清代）

朝承书讯故人移，为报临轩试有期。去国已甘梅尉隐，好官重超木天思。

星邀使节还霄汉，秋老菩提别祖师。荒寺九旬成底事？游装初刻难馀诗。
闻宣叔挺之围棋
梅尧臣（宋代）

人以棋销日，我观棋辄寐。未必尽死生，何兹较愚智。

只将多胜少，复取先为利。不若酒之贤，悠然共醒醉。
喜金生应琛至
吴定（清代）

绕屋水沄沄，樵歌隔水闻。故交同落叶，新识似浮云。

键户予常懒，亲师子独殷。名家风义古，珍重托斯文。
题徐氏滋德堂用老谢丈韵
赵蕃（宋代）

一时人物韩与苏，题榜制名夫岂疏。
保家匪乏千金产，教子必以万卷书。
江河源从滥觞起，拱把可取合抱余。
方今天子陋汉武，会见待诏仍公车。
同俞季渊访王脩斋遇雨次季渊韵
刘黻（宋代）

投宿西山雨，抗论由群居。冥冥白雾深，谁卧隆中庐。
刘阮洞
郑至道（宋代）

采药归来世代赊，洞门方此扫烟霞。碧潭清泚弄明月，翠巘高低飘落花。

芳草已迷当日路，白云空想旧人家。自惭不是浮觞侣，谩向山前醉帽斜。
次德范韵二首 其一
周密（宋代）

客里光阴委逝波，问奇无客肯相过。素封未办千头橘，野服惟消一袭荷。
新秋
白居易（唐代）

二毛生镜日，一叶落庭时。老去争由我，愁来欲泥谁。

空销闲岁月，不见旧亲知。唯弄扶床女，时时强展眉。
送姚先生归宜山三首
陈师道（宋代）

郑公龙变不容亲，犹有先生不绝尘。
定力不为生死动，始知天地有闲人。
诮王安石乞分司西京避谗而去因以述怀
祖无择（宋代）

割断攀缘宰相权，忧危争似我身全。试观竿上抛生体，且拟波中戏钓船。

名利不求还独乐，是非莫辨祗高眠。何当对景幽堂坐，更得闲吟度百年。
全虚花十咏 其四 浪花
敦敏（清代）

望眼欣逢水面春，茫茫万顷白于银。晴烟潋滟幽纹细，香雾空濛碧色新。

临水疑随渔父棹，凌波欲赋洛川神。莫言开落无根蒂，拟托青莲不染尘。
三月二日奉诏赴西园曲宴席上赋呈致政开府太
苏颂（宋代）

邦人钦伫见仪刑，诏使相望对宠灵。
位冠三公师尚父，躬全五福寿康宁。
久留行色春过半，乍别天颜涕欲零。
谁识上心优老意，从行仍许鲤趋庭。
点绛唇·呈洛滨筠溪二老
张元干（宋代）

清夜沉沉，暗蛩啼处檐花落。乍凉帘幕，香绕屏山角。
堪恨归鸿，凉似秋云薄。书难托，尽交寂寞，忘了前时约。
诗一首
龚茂良（宋代）

千章古木转头空，去与人间作栋隆。
未必真能庇寒士，不如留此贮清风。
又和梅韵
李曾伯（宋代）

千里诗来字字香，品题著意到孤芳。
以千林表丈人行，洗万古凡儿女妆。
自是精神凌雪月，不妨风骨饱冰霜。
捻髭聊以酬清思，病笔欹斜愧小王。
太庙观芝草 其一
周麟之（宋代）

九庙宁神蔼德馨，煌煌又见产芝英。香凝荐斝椒兰润，色映雕梁日月明。

绍复祖宗全达孝，感通天地契精诚。试披瑞牒占休应，看取皇家万叶荣。
谈禅
赵汝鐩（宋代）

禅僧晚相投，貌古似落魄，
说性说虚空，雕心苦摸索。
千百则公案，信口无一错。
有蝉隔窗鸣，与僧恣酬酢。
僧喝蝉不知，僧怒蝉不觉。
蝉厌忽飞去，僧语无处著。
呼儿掩柴扉，请僧自行脚。
阮受益所藏古砚篆文有羽阳千岁盖秦穆公宫瓦也
王虎臣（元代）

洛波沈鼎周姬衰，秦嬴义勇歌无衣。戎车虎帅雄西邮，羽阳宫殿云崔嵬。

孟明骨化蹇叔死，三良殉穆秦民悲。西风一夜飘宫瓦，鸳鸯飞坠秦台下。

千年鸟迹今愈分，故园遗踪恨难写。何人磨作古陶泓，遂使名声齐玉斝。

君不见悬黎结绿人不识，刖足君门卞和泣。古来义士苦不遭，埋骨泥沙同瓦砾。
山居上元
吴芾（宋代）

未能免俗强随缘，聊挂灯毬记上元。
席上虽无罗绮绕，游人来往亦喧喧。
入峡书所见 其二
洪饴孙（清代）

万峰亘巴巫，江势不得展。乾坤腾怒脉，水石声如喘。

澜翻气弥盛，阪触流愈转。盘涡方作幻，恶浪何由软。

自闻春水生，安行盖云鲜。每逢舳舻下，转瞬分危舛。

我新拿舟来，变态今已阐。横波落千丈，江山讶曾筅。

尚闻桡人谈，指示气为愞。寒狖不定鸣，惊涛有时卷。
二禽言戏赠难弟 笃笃笃
赵孟坚（宋代）

笃笃笃，日长正午睡初熟。谁其扣门访幽独，见他利喙啄枯木。

枯木中间能有几，小虫何足饱尔腹，尽日劳苦食不足。

笃笃笃，此声尚且聒人耳，人之多言宁不渎。戒之哉，笃笃笃。
桓豁
徐钧（宋代）

以石名儿合谶言，奇机端可破苻坚。
信乎有志终成事，逐将诛丕岂偶然。
四安道中所见
牟巘五（宋代）

何事区区外谍光，五浆先馈岂其当。
儘渠争炀仍争席，物我而今已两忘。
定西番·汉使昔年离别
温庭筠（唐代）

汉使昔年离别。攀弱柳，折寒梅，上高台。
千里玉关春雪，雁来人不来。羌笛一声愁绝，月徘徊。
书怀柬紫蘩女史
寂居（清代）

花钿翠袖久蠲除，经案绳床意自如。性懒已忘憍慢习，家贫犹惜旧藏书。

谈空有弟穷禅理，适兴从亲学蠹鱼。更喜萧疏尘虑少，草衣木食足安居。
和刘后村杂兴 其六
胡仲弓（宋代）

诵读未多才思悭，数编遗丑落人间。洪音互杂蛙蝉奏，封事宜投虎豹关。

杨震有知金忍受，相如未死璧终还。且须静守心斋坐，学取箪瓢陋巷颜。
怀武陵因寄幕中韩先辈、何从事
齐己（唐代）

武陵嘉致迹多幽，每见图经恨白头。溪浪碧通何处去，

桃花红过郡前流。常闻相幕鸳鸿兴，日向神仙洞府游。

凿井耕田人在否，如今天子正征搜。
送王嘉叟编修通判洪州
周必大（宋代）

籍甚西枢掾，居然出处光。
人犹思贺监，天未起张良。
南浦云应碧，东湖柳正黄。
古来求别驾，不是薄星郎。
至广得弟幼能书报卜筑江皋二首
曾丰（宋代）

口与腰初强，心随舌渐柔。
不任包马革，犹浪到壶头。
张翰久羁宦，文园今倦游。
喜闻新卜筑，约我到沧洲。
秋日怀古园有作
张嵲（宋代）

故里田庐远，他乡禾黍秋。
风高初下叶，川浅欲生洲。
月出空山静，烟生远树稠。
已谙为客意，坚坐任迟留。
偶成
洪咨夔（宋代）

有口只饮酒，有眼只看书。
看书知古今，治乱能愁予。
不如一味饮，醉眼昏蘧蘧。
游资圣庵遇明光明祖首座
李彭（宋代）

久从招提游，妙趣崖谷迥。自谓颇造微，何由昧斯境。

绛气霭秋颇，白雪屯夜永。华屋荫修椽，皎月浮藻并。

坏衲逢阿师，苯尊发垂顶。简默近道要，虚夷发幽省。

念昨分手初，霜飙虎溪冷。及兹再会面，老色藏秀整。

属予妄缘息，值子尘事屏。循涧意无穷，扪萝度前岭。
西园十咏·西楼
吴中复（宋代）

信美他乡地，登临有故楼。
清风破大暑，明月转高秋。
朝暮岷山秀，东西锦水流。
宾朋逢好景，把酒为迟留。
寄题靖安吕延平钓台
张叔夜（宋代）

豫章富人物，历数烦偻指。先生钓璜孙，盛德邈相似。

却顾徐洪辈，琐琐讵足记。修竹照清漪，邂逅聊复尔。

吾君迈周文，未省猎渭水。矧此江之湄，相距数千里。

会遇偶有时，必为苍生起。
雨雪曲
谢燮（南北朝）

朔边昔离别，寒风复凄切。峨峨六尺冰，飘飘千里雪。

未塞袁安户，行封苏武节。应随陇水流，几过空呜咽。
立春日晨起对积雪
张九龄（唐代）

忽对林亭雪，瑶华处处开。
今年迎气始，昨夜伴春回。
玉润窗前竹，花繁院里梅。
东郊斋祭所，应见五神来。
过安庆城怀故元帅余阙廷心
蓝智（明代）

石城何巍巍，江水亦沄沄。野鸟悲战场，崩沙馀血痕。

在昔余元帅，仗钺临孤军。两淮独控扼，群盗多崩奔。

由来必争地，极力相并吞。楼船西北来，杀气吹辕门。

烟火万灶列，剑戟如云屯。四邻援既绝，六载功莫论。

仰攻壁垒坚，苦战风尘昏。如何麟凤姿，竟殪豺虎群。

兵摧地为裂，鼓绝天不闻。烟飞睢阳城，星陨五丈原。

至今死忠人，白骨缠草根。身为大国将，名与长江存。

六合已一家，青山犹故坟。悲歌对落日，一吊忠贞魂。
过芜湖晚望
释德洪（宋代）

尽日舟中情思疲，晚来何处最幽奇。沙鸥数只妆江面，云带两条山画眉。
奉和春日幸望春宫应制
李乂（唐代）

东城结宇敞千寻，北阙回舆具四临。丽日祥烟承罕毕，

轻荑弱四藉衣簪。秦商重沓云岩近，河渭萦纡雾壑深。

谬接鹓鸿陪赏乐，还欣鱼鸟遂飞沉。
送阮监丞赴馀杭
徐铉（宋代）

杨柳依依水岸斜，鷁舟东去思无涯。
坐临棋局延明月，行采题诗对落花。
虚白亭中多宴赏，钱塘湖上剩烟霞。
风光到处宜携酒，况有馀杭阿姥家。
武王
王十朋（宋代）

八百诸侯会孟津，民心天意总归仁。须知不食干戈粟，自有登山采蕨人。
石塘路有怀院中诸公
权德舆（唐代）

回合千峰里，晴光似画图。征车随反照，候吏映寒芜。

石濑侵行径，溪云拂路隅。未酬知己分，宁敢学潜夫。
木犀初发呈张功父又和六首
杨万里（宋代）

帝城底里有山林，桂树团团烟雾深。
玉臂折来数枝月，银髯羞插满头金。
谈间千首有此客，空外一声何处砧。
酒亦销愁亦生病，不须不醉不须沉。
送杨明府陟秋官郎 其四
陈履（明代）

岭海三秋暮，燕山万里遥。仙槎移极浦，飞舄入中朝。

膏泽南溟涧，声光北斗杓。清狂无限意，怅别忽魂销。
朝天岭
宋祁（宋代）

天岭循归道，征旟面早暾。
滩声逢石怒，山气附林昏。
谷啭如禽哢，尘交作马痕。
萋萋芳草意，无乃为王孙。
华麓访顾亭林先生读书故址 其一
赵本扬（清代）

黄冠天地一身轻，白首关河万里行。莲社诗题晋处士，汉家名重鲁诸生。

园林麦饭悬双泪，故国铜驼痛二京。为问江东几遗老，梨洲真不负初盟。
句
谢中（宋代）

十年太守桐江郡，万首新诗陆放翁。
洗竹
钱时（宋代）

满地槐花有底忙，我无题目可商量。
呼童遍洗庭前竹，冷眼相看到雪霜。
题左举善郊居四绝 其四 总相宜堂
史浩（宋代）

自倚倾城绰约娘，不争时世作新妆。若将西子相唐突，正恐莲花似六郎。
塞翁吟 和清真韵
王士祯（清代）

记得相逢处，倭堕玉髻珑璁。人静悄，画堂东。清暑试轻容。

龙须初展冰绡薄，云母曲曲浮空。侧枕卧，芭蕉初碧，踯躅新红。

匆匆。自回首，柔奴别后，思往事、都如梦中。借锦水、桃花笺色，合鲛泪、和入隃糜，小字重封。

姊归解恨，似为离人，诉尽东风。
久旱新岁乃雨
洪迈（宋代）

高田土可籭，下田不受犁。
遗蝗忧插啄，装饰品乃麦未齐。
赤小孩子天自怜，沟壑忍见挤。
雨逐新岁来，停云忽凄凄。
莫辞三日霖，为作一尺泥。
汪汪既没膝，滟滟仍拍堤。
渐看蓑笠出，笑语喧畛畦。
我欲与寓目，父老同攀跻。
此身群万生，扰扰舞瓮鸡。
曾亦无几求，脱粟配羹藜。
永言故陇耕，老眼路凄迷。
好收敛手版，锄耰归自携。
闻唐陶山明府重修桃花庵感赋用原韵 其一
归懋仪（清代）

遗祠重为拂埃尘，补种夭桃几树新。红粉也知怜国士，青衫偏是困才人。

不逢良木宁求荫，肯为黄金便屈身。纵酒佯狂聊玩世，笙歌队里老青春。
跋尤延之山水两轴二首
杨万里（宋代）

水际芦青荷叶黄，霜前木落蓼花香。
渔舟去尽天将夕，雪色飞来鹭一行。
伯升病君逢遵道送归
石介（宋代）

朝来何事苦颦眉，一客越吟三子归。
河渚徘徊感春草，山斋寂寞背斜晖。
知心古道谁相得，酒泪东风自觉非。
早到茅庐慰孤淡，易爻重待其参微。
菩萨蛮·杏花含露团香雪
温庭筠（唐代）

杏花含露团香雪，绿杨陌上多离别。灯在月胧明，觉来闻晓莺。
玉钩褰翠幕，妆浅旧眉薄。春梦正关情，镜中蝉鬓轻。
岘山亭置酒
曾巩（宋代）

石磴萦回入杳冥，筠松高下簇虚亭。春归野路梅争白，雪尽沙田麦正青。

马窟飞云临画栋，凤林斜日照疏棂。长年酒量殊山简，却上篮舆恨独醒。
湖上访世美不遇
邹浩（宋代）

夜雨朝晴似蜀天，湖光山色故人边。琵琶不许陪犀麈，听水亭东一黯然。
同化光陪宁极之滍阳城
韩维（宋代）

不踏南溪路，于今五换春。
能来再联骑，还是旧游人。
置酒真乘兴，谈经或入神。
欢余不无愧，林壑未还身。
喜晴
项安世（宋代）

一年蚕麦九分成，十日云雷万感生。
雨似梅天声陆续，浪乘桃感势峥嵘。
猛拼岁事真无策，大放春光却有情。
世故从来多错料，落花飞絮未须惊。
题赵焕文茂才 其二
周在镐（清代）

汉帜高张万众欢，伤心独自泪汍澜。可怜十载寒窗士，乞丐投河一例看。
咏老赠梦得
白居易（唐代）

与君俱老也，自问老何如。眼涩夜先卧，头慵朝未梳。

有时扶杖出，尽日闭门居。懒照新磨镜，休看小字书。

情于故人重，迹共少年疏。唯是闲谈兴，相逢尚有馀。
蜣蜋
王令（宋代）

扰扰蜣蜋不足评，区区只逐粪丸行。
若乘饮露嘶风便，又作人间第一清。
题李都画枯木
李石（宋代）

毫端看运斤，笔老木亦老。
莫尽春风枝，秋来厌枯槁。
题鹅湖恭上人山亭
刘煇（宋代）

斸险得形胜，破荒成敞虚。四山秋月午，万里晓晴初。

远日去无限，清风来有馀。溺迷纷扰者，登此亦消除。
郊外水亭小集 其二
袁宏道（明代）

幽篁戛戛坐来清，懒慢都无对客情。戏水鸥雏分浪出，趁巢乌母曳枝行。

堂前羯鼓人三爵，花下弹棋鸟一声。红药青轩如梦里，几年尘傍马头生。
刘谦山邑尊 其六
卞乃钰（清代）

德化流行俗自移，齐民那必在鞭笞。愿将旧政贻新尹，慈惠长留去后思。
遭田父泥饮美严中丞
杜甫（唐代）

步屟随春风，村村自花柳。
田翁逼社日，邀我尝春酒。
酒酣夸新逼，畜眼未见有。
回头指大男，渠是弓弩手。
名在飞骑籍，长番岁时久。
前日放营农，辛苦救衰朽。
差科死则已，誓不举家走。
今年大作社，拾遗能住否。
叫妇开大瓶，盆中为吾取。
感此气扬扬，须知风化首。
语多虽杂乱，说逼终在口。
朝来偶然出，自卯将及酉。
久客惜人情，如何拒邻叟。
高声索果栗，欲起时被肘。
指挥过无礼，未觉村野丑。
月出遮我留，仍嗔问升斗。
仆去杭五年，吴中仍岁大饥疫，故人往往逝去
苏轼（宋代）

来往天吴一梦间，故人半作冢累然。
独依旧社传真法，要与遗民度厄年。
赵叟近闻还印绶，竺翁先已反林泉。
何时策杖相随去，任性逍遥不学禅。
和定西侯张侯服留题金山原韵六首 其五
张煌言（明代）

白草黄沙笑雁臣，衣裳鳞介已非真。岂知捧翟犹宾粤，未必分茅可擅闽！

南国羽书氛欲净，西京露布墨应新。上游谁拥龙骧节，日毂亲扶出汉津？
止戈堂
张元干（宋代）

八州贤牧喜休兵，千骑重来竹马迎。
万瓦连甍存比屋，十年回首赖长城。
举觞谈笑精明甚，缓带登临步武轻。
多是门墙旧宾客，愿公黄发佐升平。
桂隐纪咏·安閒堂
张镃（宋代）

不作风波民，已铸赫胥印。
同好岂无人，望崖行少进。
送客往鄜州
杨凝（唐代）

新参将相事营平，锦带騂弓结束轻。晓上关城吟画角，

暗驰羌马发支兵。回中地近风常急，鄜畤年多草自生。

近喜扶阳系戎相，从来卫霍笑长缨。
送方文甫判官
刘克庄（宋代）

檄笔骚情俱妙绝，它人才少子才多。
分桐江派从初祖，在孔门才占二科。
此去潘舆添燕喜，向来韩木尚婆娑。
传闻仲举高悬榻，应待元寮入礼罗。
颂古三十三首
释师观（宋代）

不属内外与中间，才落思惟入魔境。
大丈夫儿不自欺，翻身坐断毗卢顶。
春日
卫宗武（宋代）

化工溥至仁，生机运不停。
荣观遍原野，宇宙一丹青。
坐客宋周士忽垂光和复用元韵答之三首
强至（宋代）

风流双腕转凝酥，舞彻伊州汗有珠。
探手始知帘外冷，照堂兽炭焰围炉。
枕傍有杜集看其行役诸诗有感复书
赵蕃（宋代）

既将取诗名，先应历诗穷。
不见杜陵老，飘转一世中。
世学汝不嗜，而顾思此工。
岂惟人汝憎，造物且见入。
无须叹苦绝，甑倒与囊空。
甘露歌
王安石（宋代）

尽日含毫难比兴。都无色可并。万里晴天何处来。真是屑琼瑰。
书怀
陶梦桂（宋代）

明时容我老山林，病骨那禁岁月侵。破屋仅存容膝地，短檠唤起读书心。

三生习气磨难尽，一饷荣华去莫寻。苦学吟诗终不近，信知前辈用工深。
石堂
陈普（宋代）

新丰鸡犬路终迷，庐下帘溪非故溪。
造物留人殊过当，终当结屋此云栖。
九日对菊有怀粹老在河上四首
黄庭坚（宋代）

黄花节晚犹可惜，青眼故人殊未来。
金蕊飞觞无计共，香钿满地始应回。
如梦令 其三
晁冲之（宋代）

门在垂杨阴里。楼枕曲江春水。一阵牡丹风，香压满园花气。

沈醉。沈醉。不记绿窗先睡。
王德言枢密生日十首
曹勋（宋代）

友于相爱陟通津，同气同居善益亲。
自是茅家好兄弟，一堂和乐棣华春。
秋林图为太常卿春庵赋
符锡（明代）

仙源杳藐不可即，绝巘丹枫乱云日。据奕何为三老翁，眉宇彷佛曾相识。

野水微茫度野桥，枻杖一翁谁见招。襟期揔似厌羁绁，神游物外何逍遥。

清卿故自玄都客，出有入无无不得。石边柯烂知几年，壶里乌飞爰数刻。

有时尸解示家人，竹杖空遗葛陂侧。披图却笑安刘者，失脚炎尘永相隔。
题吴园二十景 其二 见山楼
戴亨（清代）

苍苍楼前山，连峰数千里。上接蔚蓝天，下带长江水。
归思
仝轨（清代）

归帆几日挂双蒲，夜夜寒螀恼病夫。太守欲过应仲远，故人殊愧阮元瑜。

悲来天地思尘甑，老去河山惜锻炉。惟有百年零雨恨，惊魂预恐怯江湖。
隆德故宫
辛愿（金朝）

蛇分鹿死已无秦，五十年来汉苑春。问著流莺无一语，柳条依旧拂墙新。
贤者之孝二百四十首·袁君正
林同（宋代）

家人劝我睡，共说不眠难。
官既未得差，眠时自不安。
送罗孟弼
王庭圭（宋代）

平步蟾宫脚失梯，当年才命巧相违。遭时何必由场屋，但著青袍骑马归。
早过牛头岭
方回（元代）

吾行十余里，未有一人行。
不见炊烟起，唯闻野水鸣。
日轮山罅出，露点草头明。
处处防豺虎，田家晏始耕。
题顺宁壁
王遂（宋代）

道德文章满足翁，曾将佳句咏茅峰。
烧丹炼药非吾事，孝友神仙第一功。
夜直玉堂
魏了翁（宋代）

金銮坡上疏开边，梦也非与三十年。
世事烟埃缘手尽，正邪二字在遗编。
归次盱眙感赋
陆耀遹（清代）

昔年羸马经过地，摇落能将别绪催。暝色数峰随客到，秋声一夜渡淮来。

冠裳异代余松槚，龙虎英风没草莱。两载倦游重吊古，不堪携醉步层台。
侠少行
冯山（宋代）

山东自古多才雄，辍耕陇上羞为农。乡兵名在万选中，一日声价闻天聪。

十石弩力三石弓，殿前野战如飘风。白锦战袍腰勒红，诏容走马出阊阖，都人仰看如飞鸿。

归来意气人谁及，道逢刺史犹长揖。邯郸白日袖剑行，振武青楼乘醉入。

传闻留后收兰州，姓名御笔亲点抽。府金百镒轻一掷，且向塞外随遨游。

自此锄犁变任侠，夜事椎埋昼驰猎。有田无人耕，有子不养家，田间父老长咨嗟。
宿西谷院六首
李新（宋代）

稍治寻山屐，初裁半隐衣。
声声杜鹃语，犹劝不如归。
酬乐天吟张员外诗见寄因思上京每与乐天…咏张新诗
元稹（唐代）

乐天书内重封到，居敬堂前共读时。四友一为泉路客，

三人两咏浙江诗。别无远近皆难见，老减心情自各知。

杯酒与他年少隔，不相酬赠欲何之。
郊庙朝会歌辞建隆乾德朝会乐章二十八首
佚名（隋代）

伐叛天威震，恢疆帝业多。
削平侔肃杀，涵煦极阳和。
蹈厉观周舞，风云入汉歌。
功成推大定，归马偃琱戈。
寄邵琴山
何梦桂（宋代）

百岁颓波去不还，谁人能铸铁门关。世间只有閒中福，不许忙人得自閒。
复过打班
陈诚（明代）

葡萄酿熟菊花天，客里那惊节序迁。
万丈阴崖一径遥，马行人度不胜劳。
峰连剑阁迷云栈，水注银河喷雪涛。
路远长安红日近，地卑朔漠碧天高。
东归若问西游处，六月严霜冻客袍。
偈颂一百六十首
释宗杲（宋代）

正说知见时，知见即是心。
当心即知见，知见即如今。
次卿与余终日坐竹间以何人有酒身无事谁家多竹门可款为韵余得上七字 其三
周紫芝（宋代）

人言不如意，十事常八九。君看得意人，夺去亦难守。

子云草玄文，覆瓿人不取。更喜渊明门，春风五杨柳。

当年富贵士，泯默亦何有。乃知百世下，静者差得久。
挽贡南漪三首
王珪（宋代）

秀野春如绮，平湖水拍天。
商诗凉月夜，把酒狎鸥边。
秋柏已成实，寒花谁为妍。
伤心耆旧尽，何用慰华颠。
沁园春 杨花
高佩华（清代）

无力支持，脱却轻棉，千条万条。看乍寒乍暖，抛残紫陌，和烟和看，乱点红桥。

色怕泥污，肌如玉洁，妙手何人擅白描。推窗望，让谢家道蕴，咏絮才高。

春来争不魂销。更自喜、身轻分外娇。讶花间新蝶，纷纷起舞，枝头残雪，点点难消。

浅碧池塘，淡香楼阁，一望珠帘影动摇。东风好，免拖泥带水，吹上云霄。
夜歌
韩愈（唐代）

静夜有清光，闲堂仍独息。念身幸无恨，志气方自得。

乐哉何所忧，所忧非我力。
澎湖杂咏 其十四
陈廷宪（清代）

裙布终身既富饶，翻嫌罗绮太轻飘。桑麻机杼浑多事，自有鲛人会织绡。
寄题真爱堂三首
裘万顷（宋代）

筑堂谁不要看山，往往襟期了不关。
欲识此翁高绝处，一心长在白云间。
题{左山右昂}山禹庙石柱
徐雪庐（宋代）

洞庭之阴小山幽，百灵雄卫来高邱。
我当十月值乱离，攜家远逐湖之洲。
湖光接天晚浪静，树色照野晴云浮。
霜黄林头橘柚熟，日冷波底蛟龙愁。
北方兵马想已到，南国城郭谁能收。
我今买酒且消忧，醉舞拔剑挥斗牛。
会须投笔去封侯，斩取盗贼清南州。
踏莎行 题画
陈璘（兰修）（清代）

暖翠浮烟，寒泉漱玉。依稀樵径松阴曲。白云深处有人家，一声短笛归黄犊。

远嶂栖霞，晴溪泛绿。小桥垂柳纶竿独。柴门半启掩疏篱，落花阵阵飞茅屋。
感旧
陆游（宋代）

夜涉南沮水，朝过小益城。
梯山天一握，度栈土微平。
雨近秦云暗，霜高陇月明。
至今孤梦里，喝马有遗声。
芦
陈景沂（唐代）

风雨萧萧夕，春寒灯较昏。
茅檐数椽屋，荻浦几家村。
网到江鳞活，沽来市酒浑。
焙衾共结局，一觉眇乾坤。
客珠崖怀罗浮寄山中诸子三十韵 其八
成鹫（清代）

野老经年别古坛，东林岑寂叶重丹。鹤藏雪里微窥顶，鸡斗蓬中自正冠。

月满铁城人过少，腊残琼琯客归难。春来拟补尖头屋，去拾松花就地餐。
南歌子·韵致撩诗客
程大昌（宋代）

韵致撩诗客，风流出酒家。长绳为驻日车斜。且向春香玉色、占为涯。细按歌珠串，从敧宝髻鸦。花应笑我鬓双华。偏向西阶吹馥、侑流霞。
答巢六国学世馨即用原韵 其二
戴亨（清代）

生涯馀白发，世缔得同心。乍见惊余老，雄谈识尔忱。

孤鸣琴已碎，苦诣道方深。何处求真赏，寥寥太古音。
喜友人日南回
张蠙（唐代）

南游曾去海南涯，此去游人不易归。白日雾昏张夜烛，

穷冬气易著春衣。溪荒毒鸟随船啅，洞黑冤蛇出树飞。

重入帝城何寂寞，共回迁客半轻肥。
豪彘赞
郭璞（魏晋）

刚鬣之族，号曰豪彘。毛如攒锥，中有激矢。厥体兼资，自为牝牡。
送王辟赴举
魏野（宋代）

何必问龟长，知音在玉堂。
十全才众许，双美卷亲装。
云少离山驿，尘多近帝乡。
花时新榜帖，先为达岩房。
沁园春 哭汝充大兄
周贻繁（清代）

却艾披榛，用舍惟贤，不见古人。叹重湖浪静，臣心似水，沧溟月冷，宦梦如云。

廿载辛劳，千秋义愤，麟阁何人图画新。轩裳贵、只到头难得，清白名存。

交游此日谁亲。记昔岁、长开堂上鐏。看英芬尚在，香森桂树，光风未远，秀携兰荪。

往事空悲，馀年易尽，休道蘧蘧幻境真。擘愁处、又令原草绿，无限伤神。
窆石
喻良能（宋代）

禹陵踪迹颇堪疑，窆石衣冠知几时。
犹解起人河洛思，可怜大胜峄山碑。
荐福寺
艾性夫（元代）

细看莫莫堂前月，似是寥寥五祖灯。
曾有虎来听法去，更无碑可付雷轰。
修廊半是题诗壁，游客多於住院僧。
我亦飘零归未得，竹床分卧看云生。
送琳老还大明山
苏辙（宋代）

身老与世疏，但有世外缘。
五年客江西，扫轨谢往还。
依依二三老，示我马祖禅。
身心忽明旷，不受垢污缠。
偶成江东游，欲别空凄然。
缘散众亦去，飘若风中烟。
〈高安三长老，与之甚熟，别后文老去洞山，聪老去圣寿，全老化去。
〉华阳本荒邑，缁素明星悬。
偶然得老尉，旧依育王山。
琏公善知识，不见十九年。
我昔未闻道，问以所入门。
告我従信人，授我普眼篇。
冉冉百尺松，起自一寸根。
南归发尽白，尺书今始传。
不知邻邑中，乃有门人贤。
百里走相访，触热汗雨翻。
怀中出诗卷，清绝如断蝉。
我适病寒热，气力才绵绵。
空斋默相向，欲语不能宣。
未暇答佳意，归锡锵金环。
空有维摩病，愧无维摩言。
和倥侗生春日看花之作
黄闰（明代）

多情才子惜春华，乐府新声对客夸。
朱雀桥边旧游路，东风开遍小桃花。
送刘子思
张孝祥（宋代）

送客古城东，阴晴一日中。旧怜杉桱碧，新喜荔枝红。

香火丛祠冷，鱼虾小市空。明朝万里别，今夕此尊同。
喜曾翰林奉使交阯回二首 其二
平显（明代）

北极奎章焕，南交使者归。雕题瞻礼乐，象齿贡京畿。

听漏趋青琐，停骖解绣衣。上林春色好，官柳正依依。
送水云归吴
章妙懿（宋代）

一从骑马逐铃銮，过了千山又万山。
君已归装向南去，不堪肠断唱阳关。
薛景石反庐
赵汝回（宋代）

湖村有真逸，爱首钓鱼袍。
鹤语柴门表，身闲笔砚劳。
移来瓜种别，看得桂丛高。
拟民虽去僻，文名不可逃。
士鹄见过同宿显恩禅房得深字
欧大任（明代）

同舍别何久，乍逢秋已深。君方理簪绂，吾欲乞山林。

橐笔三朝客，支筇五岳心。故园萝薜约，开阁待长吟。
相和歌辞。从军行
戎昱（唐代）

昔从李都尉，双鞬照马蹄。擒生黑山北，杀敌黄云西。

太白沉虏地，边草复萋萋。归来邯郸市，百尺青楼梯。

感激然诺重，平生胆力齐。芳筵暮歌发，艳粉轻鬟低。

半醉秋风起，铁骑门前嘶。远戍报烽火，孤城严鼓鼙。

挥鞭望尘去，少妇莫含啼。
次赵帅喜雪韵
陈造（宋代）

府公忧国雪神知，三白呈祥不待祈。
旧岁新年多乐事，一时分付笔如飞。
水际 其三
韩淲（宋代）

青林收雨乍鸣蝉，流水声随燕语□。寂寂浮桥尚堆缆，芜城横处系篷船。
题登云约
方岳（宋代）

昨夜秋风到汉庭，又催鹏翮上青冥。
同年前有三人杰，浑化今联行佛经。
路入桂花通月府，笔摇霜气动文星。
宫商十四弦俱应，总向祁山一处听。
哭梅圣俞
王安石（宋代）

诗行於世先春秋，国风变衰始柏舟。
文辞感激多所忧，律吕尚可谐鸣球。
先王泽竭士已偷，纷纷作者始可羞，其声与节急以浮。
真人当天施再流，笃生梅公应时求。
颂歌文武功业优，经奇纬丽散九州。
众皆少锐老则不，翁独辛苦不能休，惜无采者人名遒。
贵人怜公青两眸，吹嘘可使高岑楼，坐令隐约不见收。
空能乞钱助馈馏，疑此有物可诸幽。
栖栖孔孟葬鲁邹，後始卓荦称轲丘。
圣贤与命相楯矛，势欲强达诚无由。
诗人况又多穷愁，李杜亦不为公侯。
公窥穷厄以身投，坎轲坐老当谁尤。
吁嗟岂即非善谋，虎豹虽死皮终留。
飘然载丧下阴沟，粉书轴幅悬无旒。
高堂万里哀白头，东望使我商声讴。
滍城
韩维（宋代）

骎骎二三骑，南并横山去。山穷远川出，始见滍阳树。

荒城萝茑远，表里无寸土。但闻鸟啼声，不见鸟啼处。

呼儿开棘扉，扫榻坐茅庑。清泉给盥濯，凉风生仰俯。

浊醪稍似佳，山果来近圃。始酌薰然和，中饮淡无虑。

案头羲皇经，编绝几见补。先生发其微，大义谈四五。

纷攘自诸家，简易独太古。形骸非我有，冠带尚谁取。

道存固匪外，两致默与语。是时季春望，山月夕已吐。

清光出深竹，叶上露如雨。寒侵毛骨生，思有烟霞举。

却念人世间，纷纷何足数。
次韵奉答诸公
汪大猷（宋代）

衰年已过纵心期，安得聪明及往时。
既老固应全晚节，虽贫岂暇计留资。
元非矫饰求为异，自是行藏要合宜。
曾记诗僧林下约，为将踪迹报渠知。
七夕后二日风雨大作，即事有感
刘衡（两汉）

忽似惊涛半夜生，天公惯作不平鸣。雨催电杆灯无焰，风震山楼壁有声。

大木拔教横径卧，飞花卷向隔墙萦。几多茅屋无干土，愁倚危床坐到明。
池上新构小斋
郭谏臣（明代）

诛茅营小构，面水敞晴轩。俗驾时堪避，清阴日正繁。

开帘看竹色，涉径破苔痕。客有知音者，频过不厌烦。
郴江百咏并序·东山
阮阅（宋代）

藜杖芒鞋过水东，红裙寂寞酒樽空。
郡人见我应相笑，不似山公与谢公。
括浙江潮候
释赞宁（宋代）

午未未未申，申卯卯辰辰。
巳巳巳午午，朔望一般轮。
题袁追远亭
魏了翁（宋代）

宝剑初期多击鲜，嗟嗟何及泪阑干。
美官孰与承颜乐，丰祀何如啜菽懽。
已矣亲容生死阔，要知好道始终难。
共惟出自期无忝，留作松楸久远看。
和许提干宿平远
释元肇（宋代）

倾盖话平远，阴阴清昼长。沧波没鸥鹭，烟草暗牛羊。

楼影攲东岭，钟声出上方。新诗吟不足，就月屡移床。
次以道荷叶浦
张镃（宋代）

向来曾爱叶田田，落日荷花拥櫂前。
霜冷不移鱼世界，苇残聊作雁家缘。
诗狂顷刻成三首，懒病中间接四边。
除此今朝无别事，与君相就乐{左舟右光}船。
毗陵秋怀（时有老兵为道刘都统帅勇事）
王逢（元代）

老兵为说刘都统，起坐舟中思满襟。
玄武城危寒日短，紫驼尘暗朔风临。
江山不尽新亭泪，天地长悬即墨心。
宋祚未移中道死，至今剑井蛰龙吟。
句 其三
田开（宋代）

我爱临封好，从来礼义乡。江山足形胜，风物半冠裳。
送僧归日本
方干（唐代）

四极虽云共二仪，晦明前后即难知。
西方尚在星辰下，东域已过寅卯时。
大海浪中分国界，扶桑树底是天涯。
满帆若有归风便，到岸犹须隔岁期。
过玉真公主影殿
卢纶（唐代）

夕照临窗起暗尘，青松绕殿不知春。

君看白发诵经者，半是宫中歌舞人。
次韵毛君山房即事十首
苏辙（宋代）

案牍稀疏意自开，夜阑幽梦晓方回。
青苔红叶骚人事，时见诗简去又来。
东晋仙人借旧山，定应天意许公闲。
郡人欲问史君处，笑指峰峦紫翠间。
蛩知秋候时鸣壁，香碍蒲帘不出门。
隐几无言无有得，南窗晴日暖侵轩。
溪山付与醉中仙，美酒何曾斗十千。
就得江边贱鱼稻，闲官未用苦相怜。
忘身先要解忘名，分别须臾起不平。
请看早朝霜入履，何如卧听打衙声。
禽哢秋来不复圆，桐阴霜后亦成穿。
黄花强欲招酣饮，白发偏工报老年。
邂逅清欢屡不期，病来无奈羽觞飞。
醉乘篮轝江边去，长伴渔舟月下归。
醉里题诗偏韵恶，秋来劝酒益杯深。
不才多病俱非敌，绿绮缘何得报金。
庵中独宿雨垂垂，永夜无人款竹扉。
灰冷铜炉香欲灭，床头一点葛灯微。
触事随缘不用多，华堂玉食奈忧何，美人未厌山阿聘，薜荔为裳带女萝。
句
陈亚（宋代）

马嘶曾到寺，犬吠乍行村。
次友人韵
胡奎（元代）

青鸟海上来，五采何翩翩。口衔三素云，满几生晴烟。

墨池夜来雨，空碧涵漪涟。安得王内史，一埽九万笺。

因风托青鸟，寄谢瀛洲仙。
再和
张栻（宋代）

闭门谢客少过从，独倚修篁傲碧空。
忽喜千条发琼蕊，纷如万鹤出樊笼。
与君前日徘徊久，得句悬知惨淡中。
胸次本无愁可著，何为苦要酒兵攻。
范蠡
柴望（宋代）

五月菰蒲八月秋，年年清酒酹江头。
伍胥忿怒三闾怨，争似鸱夷一钓舟。
会赦后酬主簿所问
刘长卿（唐代）

江南海北长相忆，浅水深山独掩扉。

重见太平身已老，桃源久住不能归。
周思道如诏亭
文同（宋代）

繁上先生教子时，义方题榜贴亭楣。
当年此地开师席，今日其言入制词。
乡里共传为盛事，鬼神相助使前知。
后人若续成都记，第一详书不可遗。
悲哉行
王昌龄（唐代）

勿听白头吟，人间易忧怨。
若非沧浪子，安得从所愿。
北上太行山，临风阅吹万。
长云数千里，倏忽还肤寸。
观其微灭时，精意莫能论。
百年不容息，是处生意蔓。
始悟海上人，辞君永飞遁。
叔父给事挽词十首
黄庭坚（宋代）

荣禄常思泽九宗，山摧梁坏并成空。
百年遗恨谁昭洗，他日诸郎有父风。
秋日仪真即事十首 其三
刘弇（宋代）

两两飞来江上鸥，颜色自欲逼人头。梦如一雨过畴昔，身似五铢轻转流。

纷披苇白狂不彻，纠结蓼红娇欲浮。五朐之脯一坩鲊，笑问鸱夷乾得不。
和范倅十首
曹勋（宋代）

轻绡乍试依微巧，蜡白仍随掩苒春。
忽得新诗知节物，衰迟浑似梦中人。
从军行 其三
严如熤（清代）

人髓黄狐吮，人腹苍鹰啄。磊磊战骨白，当道研车毂。

陇蜀道路通，万灶列林谷。壮哉草桥战，杀贼最神速。
句 其六
胡宿（宋代）

武林天下奇，巽亭境中绝。
杨澜阻风夜坐
汪广洋（明代）

北风吹浪阻归舟，偶为杨澜数日留。几席清寒生薄暮，江湖长夏即深秋。

天低星斗光芒出，月暗鱼龙自在游。坐待平明攀曲磴，远从匡阜望神州。
宿江楼梦驾部旧寮
张弼（明代）

身卧烟波江上楼，梦寻粉署旧交游。吏围巳散饭初下，王事方论著久留。

隔座□声槐转午，满庭诗景竹鸣秋。觉来却算云泥隔，共笑谁怜独客愁。
卸篆引见留别绅耆
吴性诚（清代）

杯酒旗亭饯紫霞，针砭持赠且停车。承平幸得逢身世，安乐方停有室家。

礼乐百年兴地脉，弟兄五郡聚天涯。熏蒸和气成仁让，回首春台望物华。
夙兴
陆游（宋代）

喔喔老鸡催落月，丁丁残漏伴斜河。
一杯淡粥寒灯下，还与山僧不校多。
宿海上正觉寺
释文珦（宋代）

霜满啼猿石，风回落雁洲。
半生为远客，此夕欠同流。
白月无穷意，沧波不尽秋。
倚阑吟未足，长啸上峰头。
即事三首 其二
唐庚（宋代）

还家久近书难写，破屋阴晴榻屡移。吾道非耶来旷野，人生乐尔复何时。
题李子长为写爱梅图因题
张天赋（明代）

原是一阳初动处，叶冈刚说是花王。当今若泥唐人意，请问南山李子长。
赠钱思权 其二
徐积（宋代）

有客叩茅庐，时来见鳏老。今朝二十七，春风有多少。

共子乐有馀，如何醉不倒。坐中忽索马，归慰亲怀抱。
六月六日小集二首
杨万里（宋代）

新蝉声涩亦无多，强与娇莺和好歌。
尽日舞风浑不倦，无人柰得柳条何。
翠楼吟 十三夜对月有忆。寄王啸篁、丁蓝叔
周星誉（清代）

锁了重门，碧梧疏处，湘帘夜深犹卷。露鸦栖定后，只秋与竹声撩乱。

单衫小扇。想花景吹笙，郙家庭院。无人伴。冷清清地，回廊兜转。

肠断。满地蕉阴，靠红阑几摺，和谁同看。苏家潭上路，正小曲幽坊月暗。

桂堂南畔。问刬袜香街，甚时重见。无眠惯、灯窗数尽，玉河新雁。
上陌梯寺怀旧僧二首
司空图（唐代）

云根禅客居，皆说旧无庐。
松日明金像，苔龛响木鱼。
依栖应不阻，名利本来疏。
纵有人相问，林间懒拆书。
高鸦隔谷见，路转寺西门。
塔影荫泉脉，山苗侵烧痕。
钟疏含杳霭，閤迥亘黄昏。
更待他僧到，长如前信存。
病愈二首 其一
苏辙（宋代）

学道虽云久，沉疴竟未除。炎烝度三伏，晻暧觉中虚。

嘉谷不自长，荒榛终费锄。何辞用兰石，梨枣得扶疏。
禽言六首 其四
魏称（明代）

脱却破裤，脱却破裤，破裤系身谁不恶。加税青黄不接时，杼轴卖空谁织布。
高光州方承天童侍御刘秀才邀予泛舟西湖
王寅（明代）

湖面玻璃生素烟，薰人暖日小春天。
芙蓉将近霜前淡，台馆谁添乱后妍。
荒草欲寻苏小墓，斜阳半载米家船。
伤心时事犹难料，且拚新丰买酒钱。
待史志道不至
吴芾（宋代）

欲觌英标慰此怀，既推印绶尚裴回。
心驰岩壑吾将老，目断云霄君不来。
清夜漫劳蝴蝶梦，重阳已负菊花杯。
傥能谅此拳拳意，胜似心颜相对开。
杂诗四首
孔武仲（宋代）

利绾名驱夜废眠，王城车马日暄阗。
谁知坦腹春风裹，醉卧墙阴不计年。
用前韵呈德瞻
刘錡（宋代）

门外蹄轮任迹疎，一廛深称水云居。
平生事业将何用，叹括空能读父书。
梨葡萄
傅汝楫（明代）

鸟惊午睡浓，起坐林花近。渴思谷口浆，醉唤梁州酝。
偈颂七十六首
释师观（宋代）

此世不移动，彼世不改变。
惟一坚密身，一切尘中现。
复次韵呈沅陵诸丈并怀在伯二首 其二
赵蕃（宋代）

佳诗如隽永，馀论敢雌黄。幸甚官同府，怀哉居择乡。

江湖身固远，风月兴何长。勿作湘累吊，行赓殿阁凉。
出游
陆游（宋代）

渔村酒市本无期，小蹇扁舟信所之。
丹叶满林霜落後，紫萍黏块水枯时。
山林闲寂归虽早，齿发衰残病已迟，努力及时谋自适，锦囊多贮暮秋诗。
路转
赵希迈（宋代）

路转枫林积叶深，秋塘涨水绿沉沉。
沙鸥却似曾相识，独立莎汀伴醉吟。
定风波·癸户云封运卦爻卦
刘处玄（宋代）

癸户云封运卦爻卦。剔开灵穷虎龙交。卯上行来真见酉，昆高。金翁轮线钓琼鳌。道德清通明法海，万光澄现九天高。造化自然神运转，难包。古今达者列仙曹。
次韵知县兄夏夜古调
苏泂（宋代）

非禽胡能飞，羽翰上青霄。
非木胡能花，开谢随惊飚。
始予眷所生，于世免尘嚣。
颇知师宁蘧，贫乐富无骄。
异哉肯顾我，古音日寥寥。
介然守其业，弹琴自逍遥。
采苡以永晨，刍藁以终宵。
尚思举斯人，还复淳其浇。
言瞻彼穹矣，维斗南之杓。
言瞻彼水矣，维海东之潮。
慨然契薰兮，邈余逮虞姚。
游滁山二十咏 其十二 醒心亭
郭之奇（明代）

醉时乐事醒时心，异代空将耳目寻。惟有山泉供俯仰，幽芳作意劝登临。
寄题张法曹瞻云轩
楼钥（宋代）

张侯名轩意可知，如登太行看云移。
我虽未得登轩墀，不鄙要我巴人词。
尔时膝下遨以嬉，欲斵数语语不随。
娱侍东嘉乐无涯，官舍偪仄亲不怡。
安舆相将甬水湄，日日东望劳支颐。
秋风得檄欣星驰，归拜亲下聊信眉。
官事有程不得违，欲去故国行迟迟。
重来橘柚黄金垂，霜著新蟹双螯肥。
海鱼甘鲜一尺围，欲奉色养春为期。
瞻云之思今同之，慨然落笔成新诗。
人閒至乐在庭闱，何用自缚微官为。
君方欲解左顾龟，我亦日思投檄归。
相望百里俱莱衣，从他天外闲云飞。
题周伯虎采兰诗
林弼（明代）

光风汎崇兰，流芬散中林。草木被馀薰，山水发清音。

萧艾一何被，霜露日已深。伊谁爱芳质，于焉间冲襟。

独有君子人，皦皦同贞心。采之未盈掬，价重双南金。

逝将纫华佩，远鄙琼与琛。重将鼓遗操，邈继南风琴。

淳风未云丧，振古犹斯今。
夕次寿阳驿题吴郎中诗后
韩愈（唐代）

风光欲动别长安，春半城边特地寒。

不见园花兼巷柳，马头惟有月团团。
寓兴
欧阳詹（唐代）

桃李有奇质，樗栎无妙姿。皆承庆云沃，一种春风吹。

美恶苟同归，喧嚣徒尔为。相将任玄造，聊醉手中卮。
鹊桥仙·合巹风流
向子諲（宋代）

合巹风流，擘钗情态，压倒痴牛呆女。今年云外果深期，想却笑、人间离苦。萦愁叠恨，青山绿水，杳杳重重无数。寻常犹有梦能来，到此夜、无寻梦处。
自三池一日过灵池十五里头宿山险尽矣
李流谦（宋代）

垅头停辔望龟城，元有夷途似掌平。
厌把五更供客梦，猛将一日了山程。
树连新绿千林暗，日转斜红半野明。
稚子另来应念我，候门深喜马蹄声。
黄无悔挽词四首
陈师道（宋代）

骨秀神仙数，诗清雅颂才。
识高悬日月，韵胜脱尘埃。
去就堪同事，摧残尽一哀。
了知天上去，不似世间来。
挽知录李元老二首
陈棣（宋代）

枳棘栖云翼，芙蓉泛绿波。
谈玄三语足，折狱片言多。
未熟黄粱梦，俄悲薤露歌。
阴功付诸子，异日踵巍科。
颂古五十五首 其十九
释绍昙（宋代）

破镜生儿惜似金，晨昏不敢离烟林。羽毛长就飞求食，聚口纷争吃母心。
赠隐士
吴惟信（宋代）

晦迹雪岩日久长，唐人冠帽道衣裳。草堂夜月琴声细，花坞春风杖策香。

饮酒旋寻瓢作盏，架书高沓石为床。客来总是诗朋友，一笑人间万事忘。
次韵元夕 其一
韩淲（宋代）

烟月收微霭，春归柳色深。落梅还满眼，啼鸟独惊心。

醉熟醒何益，愁多梦亦侵。银花元夜句，犹记昔人吟。
枫
赵立夫（宋代）

黄红紫绿岩峦上，远近高低松竹间。
山色未应秋后老，灵枫方为驻童颜。
凤山秩满士迂谋留任不遂归日送者相属于道感其意留别
吴玉麟（清代）

萧鼓纷纷拥綵旟，五年偏不厌迂疏。只应士类思投辖，何意居迂亦卧车。

借寇难留情已尽，怀清易饱苦同茹。定知去后能相忆，指点栖乌说旧庐。
登制胜楼次韵
阎苍舒（宋代）

百牢关下几夔州，坐镇休馀只倚楼。
赤甲白盐齐意气，纶巾羽扇独风流。
夜间警柝抛金锁，春乐熙台醉玉舟。
化国舒长公事少，眼中万象固神搜。
题璋老清閟轩
王之道（宋代）

典午接曹氏，其风扇浮虚。
当时波浪从，高谈乃其余。
竹诚松柏流，一日不可无。
子猷为此语，千古谁能渝。
堂堂韩退之，议论荀扬徒。
咏竹美清閟，长篇载诸书。
吉祥在无为，隐若西南隅。
我来过梅雨，新竹环精庐。
风梢弄苍筤，日影穿扶疏。
高标挺直节，劲特凌万夫。
道人谓予言，吾言葺吾居。
公其为吾名，要令与实符。
清閟退之咏，是轩良不孤。
何当对此君，搜吟更踌躇。
燕京客舍送友归天台
陈秀民（元代）

雁鸣沙漠风，秋入燕陵树。
客子衣裳单，宁不畏霜露。
驱车国东门，迢迢怀往路。
尺璧横道周，谁能一回顾。
登山豺虎雄，入海鲸鲵怒。
天台隔三江，丹霞夹玄雾。
黄精或可寻，胡麻庶当遇。
明时有遗佚，归哉保贞素。
我马病已久，东西厌驰骛。
逸驾如可攀，吾将执其御。
久雨斋居诵经
朱熹（宋代）

端居独无事，聊披释氏书。暂释尘累牵，超然与道俱。

门掩竹林幽，禽鸣山雨馀。了此无为法，身心同晏如。
隋堤柳
江为（唐代）

锦缆龙舟万里来，醉乡繁盛忽尘埃。

空馀两岸千株柳，雨叶风花作恨媒。
秋晓
李石（宋代）

床头窗眼白，秋曙溜以光。
暗蛩亦念晓，唧唧话夜长。
披衣看天东，谁与搴扶桑。
急风吹云翳，高树摇青苍。
疏疏沍寒蕊，散作菊雨凉。
此景岂虚属，老火候已藏。
一室清净缘，竹阴覆缣缃。
手拊霜雪枝，隐几待众芳。
灵石日长老拂衣退院连帅陆尚书比之石霜小诗
刘克庄（宋代）

我结小庵犹舴艋，师抛大刹似蘧庐。
菩提身外更无物，椰子腹中惟有书。
不踏一芦堪去矣，许分半芋竟何如。
元来又被寒翁引，径指坟山作退居。
送范仲讷往合肥三首 其一
姜夔（宋代）

壮志只便鞍马上，客梦长到江淮间。
谁能辛苦运河里，夜与商人争往还。
秋水阁席上呈颖叔原道
郭祥正（宋代）

吾爱秋水阁，水影照采椽。莹碧不知极，定与银汉连。

荷花十丈开，白藕想如船。双鹤时一鸣，寒霄下回旋。

况复对羽客，岂异蓬莱仙。便当沽玉液，猛饮明月前。

人生不嗜此，何物能逃年。请君倾醉耳，松风奏薰弦。

身世能两忘，安用养浩然。梦觉事已殊，此道谁能全。

驰驱冠剑徒，百岁犹倒悬。深深下于地，冥冥高出天。

君语达已达，君歌玄复玄。大笑问刘子，细穷秋水源。

秋水源可到，更寄琳琅篇。
再和酬王元勃舍人见寄
王庭圭（宋代）

风电聒天雷动地，老父闭门呼不起。从教卷却屋上茅，偶遇时丰且欢喜。

闾阎比岁连旱荒，椎肌斲骨生千疮。羽书止欲调兵食，不贮别库为私藏。

吾君拨乱如光武，将军不数韩擒虎。龙神自将羽林儿，折箠一挥开北土。

谁识江南刺史天，政平讼理仍丰年。

村中傥无石壕吏，吏不捉人人夜眠。
偈颂五十一首
释大观（宋代）

终日忙忙，秀支替戾刚。
那事无妨，仆谷劬秃当。
不动智佛，长时七出八没。
憍梵钵提，对人倒腹倾肠。
拟古七首 其四
周权（元代）

有客山中来，遗我千岁苓。肤腴淡无味，色素少芳馨。

且言养真性，服久能身轻。膏粱匪吾有，终焉佩高情。
跋吴箕秀才
杨万里（宋代）

君家子华翰林老，解吟芳草夕阳愁。
开红落翠天为泣，覆手作春翻手秋。
晚唐异味今谁嗜，耳孙下笔参差是。
一径芙蓉十万枝，唤作春风二月时。
旁人笑渠眼花恐落井，渠方掉头得句呼不醒。
老夫向来守荆溪，郡有诗人元不知。
赠我连城杂照乘，一夜空斋横白蜺。
凉州
胡宿（宋代）

一从天宝陷凉州，路绝阳关数百秋。谁念弓裘侵紫塞，空馀歌百在红楼。

将兵古有龙韬略，仗节今无燕颔侯。五鼎元戎方肉食，腐儒何者预军谋。
送法轮思藏主化钟
释宗杲（宋代）

覆为钟，仰为鼎。
自是法轮家风，妙喜争取驰骋。
思禅人，固相请。
援毫临纸忽猛省，一声直透须弥顶。
和白使君木兰花
徐凝（唐代）

枝枝转势雕弓动，片片摇光玉剑斜。

见说木兰征戍女，不知那作酒边花。
曾子固令咏齐州景物作二十一诗以献 其十六 西湖
孔平仲（宋代）

芙渠十顷阔，藻荇一篙深。晚日江乡景，秋风泽国心。
烛影摇红
杨玉衔（清代）

竿木随身，逢场吾辈原应尔。有涯生遣靠无聊，焚砚君苗未。

勿笑雕虫小技，计衣冠、何非游戏。功名屠狗，扪虱经纶，遭逢交臂。

傀儡牵丝，幕中啼笑欺人事。扶轮负轭仗长材，引重同蝼蚁。

百步贤无彼此，取题材、依然故纸。儒冠同误，既虱人间，又垂狐尾。
步下四望亭至东坡柳径访邠老不遇
张耒（宋代）

北下四望岭，两山中旷平。
萦纡蟠径术，迤靡分沟塍。
林间樵汲路，垄外牛羊鸣。
落景急晚舂，浅泥闻耦耕。
余红犹落落，高绿或亭亭。
柳间见衡门，欹屋尚峥嵘。
主人掩关去，春芜空复青。
论文挈儿曹，得句怀友生。
安得辋川翁，画此十幅屏。
过臻阇黎三首 其一
孙觌（宋代）

龟肌鹤瘦老臞仙，坏衲穿空雪满颠。无数岩花开自落，青山相对独依然。
句
石严（唐代）

炎气拥为衣上火，汗光流出腹中汤。
桃源县送颜以仁回鼎城
魏观（明代）

层阿递流云，繁树散初旭。之子送我来，我送之子复。

既上辰州船，犹闻武陵曲。江空岁云暮，离思泫盈掬。

征鸿落寒音，微波汎晴渌。悠悠负芳辰，耿耿企旸谷。

临分致深情，炯若佩琼玉。人生重天伦，朋友非外属。

渺予尚真率，虚伪悲世俗。采采湘浦兰，猗猗鼎城竹。

行将往从之，一浣延览瞩。
书斋壁
陆游（宋代）

烟水云山千万重，散人名号继吾宗。
买雏养就冲霄鹤，拾子栽成偃盖松。
父老年年同社酒，儿孙世世作春农。
晚窗睡觉添幽事，卧听兰亭古寺钟。
咏老马诗
沈炯（南北朝）

昔日从戎阵，流汗几东西。一日驰千里，三丈拔深泥。

渡水频伤骨，翻霜屡损蹄。勿言年齿暮，寻途尚不迷。
风入松
周紫芝（宋代）

禁烟过后落花天。无奈轻寒。东风不管春归去，共残红、飞上秋千。看尽天涯芳草，春愁堆在阑干。

楚江横断夕阳边。无限青烟。旧时云去今何处，山无数、柳涨平川。与问风前回雁，甚时吹过江南。
落叶
胡宿（宋代）

霜华昨夜拂秋林，翩落纷纷不自禁。清吹无时来槛底，紫苔相伴住墙阴。

空馀倦鹊求枝宿，更剩残蜩抱朴吟。万物归根真趣在，却缘江月识禅心。
卖花声 壬寅立春日作
厉鹗（清代）

春信一番新，春水生鳞。春花春鸟尚逡巡。剪就钗头春胜也，添鸟春人。

准拟踏春尘，春色初匀，春风困著小腰身。制就春词知几首，贴写宜春。
鹧鸪天 春暮与景赡、匪石、痴萍、楚伧、无射旗亭偶集
陈去病（清代）

薄雾浓云半带烟。鹧鸪啼乱奈何天。绿杨巷陌人谁过，细雨樱桃色可怜。

情脉脉，意绵绵。愁来且向酒家眠。鲈莼味美盘飧好，莫问春归何处边。
樵人十咏。樵径
陆龟蒙（唐代）

石脉青霭间，行行自幽绝。方愁山缭绕，更值云遮截。

争推好林浪，共约归时节。不似名利途，相期覆车辙。
入一作出塞
王贞白（唐代）

玉殿论兵事，君王诏出征。新除羽林将，曾破月支兵。
惯历塞垣险，能分部落情。从今一战胜，不使虏尘生。
偕秋原刺史游香岩寺晚宿李官桥 其二
黎承忠（清代）

丛篁蔽群木，万山围一寺。出险天忽开，入宇势顿异。

朴野见雏僧，庨豁登初地。开创肇有唐，兵气毁近代。

缅维一行高，迥留千偈秘。乍炊松肪腴，旋饱香积饵。

频眷顾客偕，空啸叶鸾吹。回瞩展苍莽，云迷失丹翠。
湖上
单钰（清代）

潋滟湖光似镜清，支筇怅望独含情。烟笼古树多藏寺，岭度残钟半入城。

山驻絮云间不散，波涵珠月晓还明。却怜放鹤人仙去，谁为梅花作主盟。
寄杨南仲
陈藻（宋代）

君思家世质，云此闺闾华。
我知财货里，自出人骄奢。
先翁非勤俭，安能美生涯。
儿郎不鼓舞，造化无萌芽。
从今君已悟，拈骰入諠哗。
结棚妆俚戏，达旦听淫哇。
丹崖
郑瀛（宋代）

丹崖之山丹气浮，葛洪老仙居上头。
丹成一去几千载，至今猿鹤生清愁。
丹井有泉石有拇，流芳直与天地久。
我来问山山不知，坐费山僧一杯酒。
题梁抚干见一堂
刘克庄（宋代）

勇归陶子元非矫，素懒嵇公每不堪。
僧贺新堂初见一，友忻旧径再开三。
渠侬去矣涯之北，此士佳哉斗似南。
遮莫肯招房□客，老夫或可作同参。
松窗用杜句为韵和以棋酒为意十首
曹勋（宋代）

公富天人学，已收廊庙用。
宿有云水债，聊寄泉石供。
题彦颙画中小景（二首）
聂大年（明代）

水禽沙鸟自相呼，远近云山半有无。
一叶扁舟两三客，载将烟雨过西湖。
访西湖郑高士
方回（元代）

不为寻仙子，吾能远出湖。水滨维舴艋，屋角认棕榈。

漉瓮分红酒，挥毫写白须。思诗看素壁，待与再来书。
明妃曲二首
王安石（宋代）

明妃初出汉宫时，泪湿春风鬓角垂。
低徊顾影无颜色，尚得君王不自持。
归来却怪丹青手，入眼平生几曾有；
意态由来画不成，当时枉杀毛延寿。
一去心知更不归，可怜着尽汉宫衣；
寄声欲问塞南事，只有年年鸿雁飞。
家人万里传消息，好在毡城莫相忆；
君不见咫尺长门闭阿娇，人生失意无南北。

明妃初嫁与胡儿，毡车百两皆胡姬。
含情欲语独无处，传与琵琶心自知。
黄金杆拨春风手，弹看飞鸿劝胡酒。
汉宫侍女暗垂泪，沙上行人却回首。
汉恩自浅胡恩深，人生乐在相知心。
可怜青冢已芜没，尚有哀弦留至今。
鹧鸪天
葛胜仲（宋代）

采采黄花鹄彩浓。吹开一夜为霜风。已邀骚客陶元亮，不用歌姬盛小丛。

秋易老，莫匆匆。齐山高兴古今同。欲知此地花多少，一眼金英望不穷。
试墨五首
王迈（宋代）

雪斋凡数种，此种出清漳。
或作西斋号，南州许擅场。
燕市狭斜行 其二
区怀年（明代）

十千酤酒醉如花，赚得娼楼第一家。调笑不知春漏促，月明犹自按琵琶。
又登碧云亭感怀三十首
吴芾（宋代）

晚上危亭看绿荷，风翻荷叶欲藏花。
使君要见红妆面，莫放碧云重叠遮。
奉答陈沧州
王恭（明代）

朝来空馆思依依，回首关河一叶飞。沧海断鸿看又到，故山明月几时归。

萧条短发临青镜，飒沓秋风度客衣。唯有沧州知己在，未应尊酒顿相违。
春游曲
刘绘（明代）

春光九十日，一日莫虚过。
雪映疏梅影，风杂早莺歌。
兰桡戏雨沼，玉骑踏香莎。
名姝调丽曲，飞觞莫厌多。
十三日纳合道僧携印来降
赵万年（宋代）

屹若金汤不可攻，犬羊谁肯自投降。
势穷方献将军印，何似当初莫渡江。
和崇清侍郎招饮超燕堂韵
王迈（宋代）

超燕堂开一面春，却教寒畯亦充宾。
西清班推名从前，南极躔中见老人。
草圣已传碑不朽，花神觉与思俱新。
乡邦桃李谁培植，直待魁然宰辅真。
和郡守
郭祥正（宋代）

寺占西山第一峰，与君高步蹑云踪。西风吹尽霜林叶，放出亭亭十丈松。
水龙吟 别吴兴至松江作
晁补之（宋代）

水晶宫绕千家，卞山倒影双溪里。白蘋洲渚，诗成春晚，当年此地。

行遍瑶台，弄英携手，月婵娟际。算多情小杜，风流未睹，空肠断、枝间子。

一似君恩赐与，贺家湖、千峰凝翠。黄粱未熟，红旌已远，南柯旧事。

常恐重来，夜阑相对，也疑非是。向松陵回首，平芜尽处，在青山外。
论语七则
佚名（先秦）

子曰：“富与贵，是人之所欲也，不以其道得之，不处也。贫与贱，是人之所恶也，不以其道得之，不去也。君子去仁，恶乎成名？君子无终食之间违仁，造次必于是，颠沛必于是。”

子曰：“贤哉，回也！一箪食，一瓢饮，在陋巷，人不堪其忧，回也不改其乐。贤哉，回也！”

子曰：饭疏食，饮水，曲肱而枕之，乐亦在其中矣。不义而富且贵，于我如浮云。”

叶公问孔子于子路，子路不对。子曰：“女奚不曰：‘其为人也，发愤忘食，乐以忘忧，不知老之将至云尔。

曾子曰：“士不可以不弘毅，任重而道远。仁以为己任，不亦重乎？死而后已，不亦远乎？

在陈绝粮，从者病，莫能兴。子路愠，见曰：“君子亦有穷乎？”子曰：“君子固穷，小人穷斯滥矣。”

子曰：“志士仁人，无求生以害仁，有杀身以成仁。”
皇石堂
曾几（宋代）

南坡佳绝处，夏木昼成阴。
青壁可对面，寒泉能醒心。
驾言同胜践，晤语契幽襟。
野兴何曾尽，林间栖暮禽。
水龙吟·为邓尔雅题邝湛若绿绮台琴拓本1925
况周颐（清代）

故宫遗恨休论，孤桐碧沁苌宏血。甄奇赤雅，解昔云亸，斯人卓绝。世事悠悠，霓裳羽换，玉笙簧热。只名材爨下，英风弦外，堪绕指，成冰雪。
守阙袌残何憾，数完人、无多清物。情移海上，高山比峻，猗兰芳洁。仙尉梅花，暗香三弄，古怀千结。信阳春能和，同声相应，似蕤宾铁。
杭州修广师法喜堂
王安石（宋代）

浮屠之法与世殊，洗涤万事求空虚。
师心以此不挂物，一堂收空自有余。
堂阴置石双嵽嵲，石脚立竹青扶疏。
一来已觉肝胆豁，况乃宴坐穷朝晡。
忆初救时勇自许，壮大看俗尤崎岖。
丰车肥马载豪杰，少得志愿多忧虞。
始知进退各有理，造次未可分贤愚。
会将筑室返耕钓，相与此处吟山湖。
和实之读邸报四首
刘克庄（宋代）

一抨初骇听，双泪谩求哀。
极口诬贤者，甘心誉彼哉。
早知豺不食，安用鸩为媒。
试问高阳里，迎车几两来。
秋日怀孟熙先生
王谊（隋代）

倏忽成远别，幽栖仍薜萝。
草芳经雨歇，虫响入秋多。
夜月柯亭市，凉风镜水波。
相期尽一醉，何日重经过。
和同官问耳疾六首
曹勋（宋代）

中原困戎马，久欲谒明时。
文轨虽非昔，英雄似未知。
寰中无好汉，帐下得猪儿。
慨念燕然勒，终还吉甫诗。
春闺杂咏
何慧生（清代）

湘帘半卷梦初醒，閒听争巢燕子鸣。人静绿窗春昼永，落花如子点棋枰。

万籁无声天地空，帘钩摇荡画阑风。楼台十二明如雪，知是银河月正中。
遣兴二首
刘克庄（宋代）

酒肠诗胆两轮囷，已病方知爱重身。
慈母绝怜呕心[以下原残缺八面]
擢彼乔松
刘基（明代）

擢彼乔松，在彼丘阿。
岁莫凄风，飒为枯柯。
忧来伤心，云如之何。
飒彼昊天，曷其有宜。
天降淫德，铺于下国。
稻粱黍稷，暨于螟。
不稼不穑，寇攘以食。
哀此下民，曷其有极。
心之忧矣，如烹如煎。
丧乱靡底，如渊如泉。
如彼奥草，孔蔓以延。
呜呼昊天，伊谁之愆。
有罻者罿，曷施于宇。
胡罾于林，觊彼鲂鱮。
小人所怃，君子所与。
弗询弗犹，曷其有愈。
君子不畏，乱日以炽。
君子不忧，乱日以悠。
正言谔谔，谄言诺诺。
欢言孔怡，丧乱所基。
邦家维车，庶民维舆。
庶僚维服，大臣维御。
慎尔驱驰，俾险作夷。
无然没没，无俾车偾。
无曰予知，民各有思。
无曰予圣，庶民孔竞。
无竞维德，四方之则。
无为回遹，以纵枉慝。
飒彼高原，翳翳其云。
眄彼大水，浩矣无津。
嗷嗷飞雁，各念尔群。
哀我人斯，胡胥以沦。
莫高匪天，莫明匪日。
何纤勿冒，何昧勿晰。
维此圣人，庶民是葵。
维彼愚人，则各有谋。
原隰之瘁，夫妇云之。
闾巷之呻，君子闻之。
弗闻弗惟，则各有思。
式谤式詈，腑肠以离。
谷斯之秕，农以为殃。
匪鹰匪隼，曷云能翔。
维天有船，不可以航。
眷言顾之，心焉恻伤。
相彼茂草，飞鸟依之。
淠彼深渊，鲂鲤归之。
靡依靡归，胡能勿悲。
我有隐忧，人莫之知。
中途有棘，庶民伐之。
执讯弗笃，君子堲之。
不瞆不聋，孰填尔聪。
靡飒靡顾，自贻伊瞽。
如彼沸鼎，无增尔薪。
无从尔言，以逖远人。
迩人营营，远人兢兢。
弗讹尔心，曷其有惩。
嗟尔君子，戒慎尔止。
靡谦不光，靡盈不毁。
维山有杞，维泽有芷。
庶民所履，维君子使。
陟彼高原，维风飗飗。
靡草不凋，无木不刘。
忧来伤心，如焚如抽。
飒仰昊天，曷其有瘳。
半山亭
于石（宋代）

万叠岚光冷滴衣，清泉白石锁烟扉。
半山落日樵相语，一迳寒松僧独归。
叶堕误惊幽鸟去，林空不碍断云飞。
层崖峭壁疑无路，忽有钟声出翠微。
破山涧上听水
张简（宋代）

破山龙去雨初歇，坐听飞泉溅石岗。
万壑风雷喧地轴，九秋云露泻天潢。
好从细草陈瑶席，更趁飞花送羽觞。
饮犊上流奔轶者，何年来此结茅堂。
绍兴以后祀感生帝十六首
佚名（隋代）

［黄钟为角］宋德惟火，神实司之。
上们申惹，迎方重离。
瑶币告法，秀毕金支。
啾啾神在，彝介繁禧。
岁晏同左生作
韦庄（唐代）

岁暮乡关远，天涯手重携。雪埋江树短，云压夜城低。

宝瑟湘灵怨，清砧杜魄啼。不须临皎镜，年长易凄凄。
丑奴儿慢
卢祖皋（宋代）

湘筠展梦，还是带恨欹枕。对千顷、风荷凉艳，水竹清阴。半掩龟纱，几回小语月华侵。娉婷何处，回首画桥，朱户沈沈。

闻道近时，题红传素，长是沾襟。想当日、冰弦弹断，总废清音。准拟归来，扇鸾钗凤巧相寻。如今无奈，七十二峰，划地云深。
北山之高寿北山何先生
金履祥（宋代）

夫子由由，匪诡匪随。
匪傲匪求，云受奚为。
孑孑干旌，侯伯是将。
凤皇于飞，亦集爰止。
金轮峰观瀑布
罗运崃（清代）

灵峰下插孤根深，石尖径仄俯百寻。乱藤慄上竞一水，幽奇相百无古今。

结草小憩已山半，遥见飞流惟尺练。谷响沈沈送远音，纡行百折惊河汉。

横梁危跨越苍崖。清樽坐隔寒潭开。浮珠散气作五色，石光日影相荡挨。

缥缈天梯挂云穴，银痕倒泻漏扃鐍。雷雨潜移幽谷心，流向人閒逐生灭。

激沙溅石气奔放，江湖应失涛澜壮。寂寞荒山睥汝豪，为语涓流休荡漾。

细沬风惊扑面寒，铜瓯煎取非贪泉。世上清流一回首，举杯共吸山中天。
戏赠杜甫
李白（唐代）

饭颗山头逢杜甫，顶戴笠子日卓午。借问别来太瘦生，总为从前作诗苦。
闲适二首
陈造（宋代）

人间火烈更风蜚，笑杀幽人咏桧枝。
贪赴敌场争腐鼠，宁知造物玩痴儿。
百年扰扰玄驹聚，万化悠悠野马驰。
老子床头但周易，尚容隐几耐支离。
贺新郎 戏和友人新婚词原韵
潘榕（清代）

春意眉痕阔。想当初、衫裁杏子，笺题桐叶。中表情殷嫌莫避，姊妹双双环列。

恨侬把、断头香爇。仅获一枝莲并蒂，对花光、偎嗅清芬冽。

心醉矣，觑斜睫。

孤眠曾过些时节。算今朝、鸾凰哕日，鸳鸯睡月。漫把新词先索和，记否从前旧阕。

休怪我、狂徒哓舌。两小无猜猜正好，这良缘、美满千秋绝。

私语细，枕边说。
东郊少步
仇远（元代）

高低远近树阴浓，杖屦閒行万绿中。
一片残红无觅处，却疑身在碧纱笼。
雨过
郭祥正（宋代）

雨过添幽事，褰裳步暖沙。竹梢含净雾，藤刺罥轻槎。

鸂鶒双随浪，蜻蜓对觅花。老夫诗思惬，颇觉日沉车。
周希父赋梅次韵三首
林季仲（宋代）

村舍江南雪意迟，月边初破两三枝。
输他一点先传得，回首千花总后期。
春事循环宁有尽，岁华晼晚漫多悲。
君诗到眼如图画，写出行人立马时。
五月七日乞池州添倅得请
项安世（宋代）

群玉峰前罢校书，九华山下试题舆。
三年饱共铅黄语，一日去从朱墨居。
秋浦谪仙临赋后，齐山小杜醉吟馀。
薄才渐愧风流地，茧纸新抄雪不如。
玩月
陈渊（宋代）

据床招佳月，月转床屡移。夜久风露凉，孤斟乐忘归。

冰轮擅空阔，是处留清辉。浮云扫除尽，如与赏心期。

我行万物表，中空无一疵。光明遍十方，毫发了无遗。

心境互融澈，起坐迷东西。此生看此月，十年悼无时。

它日客共饮，淋浪酒沾衣。十语久不契，此心唯自知。

西风扫残暑，秋色日益奇。忧国付鼎食，消闲属山栖。

恐妨此时乐，勿露囊中锥。
闲居十首
陈造（宋代）

破晓东风尚作寒，孤筇随客已媻姗。
绝知蚤起非吾事，要趁梨花带露看。
放鹧鸪
陈宓（宋代）

有生惟万类，好恶与人参。
以彼刳肠苦，为吾悦口甘。
蔬餐人所尚，肉食我诚惭。
放汝飞翔去，腾云更宿岚。
薄后庙
刘攽（宋代）

驷家冠虎久腾声，龙跃中都汉道兴。人事能无输织室，母仪终道葬南陵。

苍苔复阁连荒草，乔木参云挂老藤。欲学灵均纪天问，古堂丹碧正严凝。
春雨学博属题钱舜举苏武归阙图卷
王宗炎（清代）

穹庐遍野沙茫茫，风吹草低雁南翔。苏卿乘风还故乡，节旄秃落旃裘凉。

谁与送者右校王，跗注韎韦犀毗黄。仰天握手气不扬，苑结抑塞摧肝肠。

从骑跪进湩酪浆，通国十岁能挽彊。射兔掘鼠持作粮，胡妇对之心感伤。

欲别不别牵衣裳，更有濈角羝乳羊。肱麾不去鸣声长，子卿慷慨泣数行。

从此分袂各一方，不复相见毋相忘。橐驼驒騱齐足良，行程苍茫纪不详。

汉关峨峨近在望，山川重秀日再光。归诣北阙朝未央，太牢告祭先帝旁。

拜典属国为列卿，道路观者如堵墙。面目改易须眉苍，丹青图画何堂堂。

齧毡咽雪苦葡尝，不降不辱臣之纲。千载而下谁颉颃，洪皓朱弁郝仲常，垂示风纪传无疆。
岳阳云梦亭看莲花
崔橹（唐代）

似醉如慵一水心，斜阳欲暝彩云深。清明月照羞无语，

凉冷风云势不禁。曾向楚台和雨看，只于吴苑弄船寻。

当时为汝题诗遍，此地依前泥苦吟。
庆东原·泊罗阳驿
赵善庆（元代）

砧声住，蛩韵切，静寥寥门掩清秋夜。秋心凤阙，秋愁雁堞，秋梦蝴蝶。十载故乡心，一夜邮亭月。
趣成父寄酒
赵蕃（宋代）

如闻已熟遂初泉，日日江头数过船。
梅岭望来能止渴，曲车逢处解流涎。
故人海内忘形少，风味杯中到手贤。
遥想容斋对陈子，有时醉倒竹骚然。
玉楼春
朱景文（清代）

玉阶琼室冰壶帐。凭地水晶帘不上。儿家住处隔红尘，云气悠不风淡荡。

有时闲把兰舟放。雾鬓风鬟乘翠浪。夜深满载月明归，画破琉璃千万丈。
寄常父
孔平仲（宋代）

历城未到已尝闻，文綵鱼盐市不贫。千里山川齐故地，百年风不舜遗民。

泉声滑滑长如雨，海气昏昏晚得春。北渚环波皆好景，为兄诗笔长精神。